Eesti Energia taastuvenergia ettevõte Enefit Green tootis tänavu veebruaris 160 gigavatt-tundi elektrit, mis on ligi 15 protsenti rohkem kui samal ajal aasta tagasi. Toodetud elektrist jätkuks aastaks ajaks pea 54 000 keskmise tarbimisega majapidamisele.

Enamik toodangust tuli ettevõtte Eestis ja Leedus asuvatest tuuleparkidest, mis tootsid 144 gigavatt-tundi elektrit, teatas ettevõtte pressiesindaja neljapäeval. Eelmise aasta veebruaris ulatus Enefit Greeni elektritoodang 141 gigavatt-tunnini.

Enefit Greeni juhatuse esimehe Aavo Kärmase sõnul sai ettevõte rõõmustada tugeva tuule jätkumise üle ka veebruarikuus, mis oli jätkuks 165 gigavatt-tunnist kõigi aegade rekordtoodangut pakkunud jaanuarile. "Tänu soodsatele ilmaoludele saavutasime ka käesoleva aasta veebruarikuus kõrgema toodangu kui veebruaris 2019," kommenteeris Kärmas.

Lisaks tuuleparkidele sisalduvad Enefit Greeni veebruarikuu toodangutulemuses ka ettevõtte Eestis ja Poolas asuvate päikeseparkide, Iru, Paide, Valka ja Broceni koostootmisjaamade, Keila-Joa hüdroelektrijaama ning Ruhnu taastuvenergialahenduse toodangumahud, mis kokku andsid pea 16 gigavatt-tundi elektrit.

Lisaks elektrile tootsid Enefit Greeni Iru, Paide ja Valka koostootmisjaamad veebruaris ka pea 50 gigavatt-tunni mahus sooja, mis jäi jaanuarikuu tasemele.

Taastuvenergia toodangu suurenemine aitab kaasa Eesti Energia strateegilisele eesmärgile toota aastaks 2023 elektrit taastuvatest ja alternatiivsetest allikatest 45 protsendi ulatuses.

Enefit Green on Eesti Energia kontserni kuuluv taastuvenergia ettevõte, millele kuuluvad 20 tuuleparki Eestis ja Leedus, neli koostootmisjaama Irus, Paides, Valkas ja Brocenis, üks hüdroelektrijaam Keila-Joal, 36 päikeseelektrijaama Eestis ja Poolas ning pelletitehas Lätis. Ettevõte on regiooni üks suurimaid taastuvenergia tootjaid ning suurim tuuleenergia tootja.